YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (neljäs jaosto)

14 päivänä helmikuuta 2007

Asia T-65/05

Thomas Seldis

vastaan

Euroopan yhteisöjen komissio

Henkilöstö – Koeajalla olevat virkamiehet – Tieteelliset ja tekniset toimihenkilöt – Väliaikaisen toimihenkilön nimittäminen virkaan vakinaistamiseen tähtäävän kilpailumenettelyn perusteella – Palkkaluokan ja palkkatason määrittäminen – Henkilöstösääntöjen 31 ja 32 artikla

Aihe: Kanne, jossa vaaditaan kumoamaan komission 5.4.2004 tekemä päätös kantajan nimittämisestä koeajalla olevaksi virkamieheksi niiltä osin kuin siinä määritetään hänen palkkaluokakseen A 7 ja palkkatasoksi 5

Ratkaisu: Kanne hylätään. Asianosaiset vastaavat omista oikeudenkäyntikuluistaan.

Tiivistelmä

Henkilöstö – Palvelukseen ottaminen – Palkkaluokkaan nimittäminen ja palkkatason määrittäminen – Ura-alueen ylempään palkkaluokkaan nimittäminen

(Henkilöstösääntöjen 31 artikla ja 32 artiklan kolmas kohta)

Henkilöstösääntöjen 31 artiklan 2 kohta, jossa sallitaan se, että nimittävä viranomainen poikkeaa tietyin rajoituksin tämän artiklan 1 kohdassa käyttöön otetusta säännöstä, jonka mukaan palvelukseen otettu virkamies luokitellaan ura-alueensa ensimmäiseen palkkaluokkaan, ei koske palvelukseenottotilannetta, jossa vakinaistetaan väliaikaisina toimihenkilöinä työskennelleitä henkilöitä, sillä heidän nimittämiseensä sovelletaan yleensä 32 artiklan kolmatta kohtaa.

Vaikka viimeksi mainitun määräyksen sanamuoto, jonka mukaan väliaikainen toimihenkilö säilyttää väliaikaisena toimihenkilönä saavuttamansa palkkatason, jos hänet nimitetään virkamieheksi samassa palkkaluokassa, ei ensi arviolta estä hyväksymästä sitä, että hänet voidaan nimittää 31 artiklan 2 kohdan mukaisesti ylempään palkkaluokkaan kuin siihen, jossa hän oli väliaikaisena toimihenkilönä, tällainen tulkinta olisi kuitenkin näiden eri määräysten rakenteen ja tarkoituksen vastainen, sillä niitä ei voida soveltaa yhdessä määritettäessä väliaikaisen toimihenkilön palkkaluokkaa hänen vakinaistamisensa jälkeen. Siltä osin kuin henkilöstösääntöjen 32 artiklan kolmas kohta koskee tilannetta, jossa väliaikainen toimihenkilö säilyttää palkkaluokkansa sen jälkeen, kun hänet on nimitetty virkamieheksi, se on näet poikkeus säännöstä, jonka mukaan palvelukseen otettu virkamies luokitellaan ura-alueensa ensimmäiseen palkkaluokkaan, ja erityissääntö, jonka vaikutus on implisiittisesti mutta väistämättä se, että väliaikaisten toimihenkilöiden vakinaistaminen jää henkilöstösääntöjen 31 artiklan ja siten myös tämän artiklan 2 kohdan soveltamisalan ulkopuolelle.

Tämän tulkinnan tueksi voidaan esittää yhtäältä, ettei silloin, kun väliaikainen toimihenkilö nimitetään virkamieheksi vakinaistamiseen tähtäävän sisäisen kilpailun yhteydessä, ole perusteluja sille, että jollekin hakijalle voitaisiin poikkeuksellisesti myöntää houkuttelevammat ehdot, jotta saataisiin hänen työpanoksensa, jota muutkin potentiaaliset työnantajat tavoittelevat, ja toisaalta, että väliaikaisen toimihenkilön saavuttamat palkkaluokka ja palkkataso kuvastavat jo hänen kokemustaan ja ansioitaan vakinaistamishetkellä, joten se, että häneen sovelletaan henkilöstösääntöjen 31 artiklan 2 kohtaa, merkitsisi sitä, että samat seikat otettaisiin toiseen kertaan huomioon.

(ks. 51–57 ja 59 kohta)

Viittaukset: asia T‑195/96, Alexopoulou v. komissio, 13.2.1998 (Kok. 1998, s. I‑A‑51 ja II‑117, 37 kohta); asia T-203/97, Forvass v. komissio, 6.7.1999 (Kok. 1999, s. I‑A‑129 ja II‑705, 44 kohta) ja asia T-411/03, Herbillon v. komissio, 15.3.2006 (77 kohta, ei vielä julkaistu oikeustapauskokoelmassa).